Egeninnsats ved installasjon av fiber

Skal du utføre egeninnsats? Her finner du en enkel guide til hvordan du går frem, samt en film som viser stegene trinn for trinn.

Vi legger igjen fiberrør og søketråd ved tomtegrensen. Du er ansvarlig for å grave fiberrøret og søkekabelen videre frem til husveggen din.

Steg 1 – Rull ut fiberrør og søkekabel

Start med å rulle ut fiberrør og søkekabel på bakken og fram til nærmeste husvegg. Sjekk at det er minst 3 meter fiberrør og 1 meter søkekabel til overs ved husveggen.

Steg 2 – Grav en grøft

Grav en grøft som er minst 30 cm dyp. Skal du grave langt anbefaler vi å bruke en smal spade – da går det raskere.

Steg 3 – Legg fibererør og søkekabel i grøften

Når du er ferdig å grave, rydder du grøftebunnen for stein. Deretter legger du fiberrør og søkekabel i grøften. Pass på at det ikke blir knekk på røret – røret skal ikke ha en bøyeradius mindre enn 10 centimeter.

Steg 4 – Fyll igjen grøften

Fyll igjen grøften med de samme massene som du gravde opp. Sørg for at de første 10 cm over rør/kabel er fri for stein. Er det mye stein i massen, kan du legge sand eller hagesingel under og over fiberrør og søkekabel. Avvent med å fylle igjen de siste 30 cm mot husvegg inntil du er oppkoblet. Fiberrøret må være godt synlig ved husveggen slik at montøren finner det når han kommer.

Når røret er gravd frem til husveggen er din egeninnsats foreløpig ferdig!

Steg 5 – Alt er nå klart til oppkobling

Vår montør tilpasser røret og fører dette inn en utvendig grensesnittboks. Fra denne boksen vil det gå en tynn fiberkabel til der du ønsker din hjemmesentral plassert (les gjerne våre råd om type: entry-hyperlink id: 6GphFz02JxYs9aPHUfJkaB). Montøren kobler så fiberen til hjemmesentralen.

Når montøren er ferdig kan du fylle igjen de siste 30 cm av grøften mot husveggen.

Steg 6 – Dokumenter hvor fiberkabelen ligger (valgfritt)

Du kan frivillig sende oss dokumentasjon på hvor fiberkabelen er gravd ned på tomta. Dette gir både deg og oss nyttig oversikt dersom kabelen må finnes igjen senere.

Ved for eksempel salg av bolig, rehabilitering av hus og hage eller arbeid med vann og avløp, er det viktig å vite hvor fiberrøret ligger. Da kan informasjonen gis videre til entreprenører som skal grave. Vær oppmerksom på at du selv er ansvarlig for skade på rør og fiber på egen eiendom, og for å informere entreprenør om at det ligger fiberrør på tomta.

Slik gjør du det

Last ned denne malen for skissering. Skriv den ut og tegn en enkel skisse som viser hvor fiberkabelen går fra tomtegrensen og frem til husveggen. Skissen trenger ikke å være målestokk-riktig, men bør være oversiktlig og lett å forstå.

For best mulig dokumentasjon anbefaler vi at du:

markerer kabeltraseen tydelig

tegner inn faste referansepunkter som husvegg, grensemerker, gjerde eller stolper

fører på avstander (i meter) fra kabelen til faste punkter

legger inn en nordpil slik at retningen er tydelig

gjerne bruker flere mål for enklere gjenfinning senere

Skann eller ta bilde av skissen, skriv «Egeninnsats, [din adresse]» i emnefeltet og send den på e-post til dokumentasjon@nteb.no

Har du spørsmål?

Ta gjerne kontakt med kundeservice.

https://www.youtube.com/watch?v=QcyfWFED0ZQ

Alle enheter i hjemmet ditt må ha forbindelse med hjemmesentralen, enten via nettverkskabel eller trådløse signaler. For å unngå forstyrrelser og sikre raskt og stabilt internett på alle enheter, er det viktig å plassere hjemmesentralen riktig.

Hvordan gjennomføre egeninnsats

Slik utfører du egeninnsats

Se vår film om egeninnsats

Plassering av hjemmesentral