Hurra for ungdommen!

I en bakgård i Hanskemakergata i Verdal ligger fristedet til mange ungdommer i kommunen. Ungdomshuset Panzer feirer tiårsjubileum neste år, og i sju av årene har Eir Aas Jakobsen vært leder her.

– Jeg har alltid likt energien som kommer feiende inn i rommet sammen med ungdommene, smiler hun. – Følelsen de har av å være verdensmestere, av å være udødelige, er noe vi mister når vi blir voksne, men her blir jeg minnet på den følelsen hver gang jeg er her.

Et trygt sted å være

Tre kvelder i uka, året rundt, holder Panzer åpent for ungdommer fra 8.trinn og oppover. Noen bruker stedet hver dag, andre ramler innom etter skolen mens de venter på at timen sin på kulturskolen, atter andre kommer innom en gang i blant. På Panzer blir de en del av et miljø; uavhengig av skole, bakgrunn, interesser eller prestasjoner.

– Her trenger ingen å prestere noe, sier Eir. – Det er et lavterskel fristed for ungdommene.

Og for et sted det er! Ungdommene gamer, spiller i band, ser film, har stirrekonkurranse, spiller bordtennis, biljard og Kahoot, leker gjemsel i kjelleren, spiller bingo og synger karaoke - for å nevne bare noen av aktivitetene. Hvis du bare vil slenge deg ned i sofaen og slappe av, er det selvfølgelig også helt greit.

– Og alt er gratis, sier Eir. – Det er et ufravikelig prinsipp.

Det gjelder også maten de serverer på Panzer. En kveld i uka er det kveldsmat, og en dag får ungdommene middag. Ungdommene får ønske seg middagsretter, og på lista står alt fra sodd til sushi - og alt imellom. I dag har kokken laget taco på.

– Det er alltid hyggelig å sitte sammen rundt bordet, sier Eir. – Det er mye tøys og tull, men også mange gode samtaler.

Julegave fra de ansatte i NTE

Også i år har de ansatte i NTE gitt avkall på julegaven sin fra arbeidsgiveren og heller gitt penger til et veldedig formål. De ansatte nominerer formål de syns fortjener å vinne, og deretter stemmer de over de ulike formålene.

I år ble det bestemt at de 100 000 kronene de ansatte har til disposisjon, skal deles og gis bort til fire formål. Ungdomshuset Panzer, Levanger Ungdomshus, EA Ung i Inderøy, Huze Ungdomssenter på Steinkjer og Ungdomshuset Lagre' i Namsos deler den første premien på 25 000 kroner.

De fem ungdomshusene har mye kontakt.

– Vi står i mange av de samme utfordringene, og det er godt å kunne utveksle erfaringer med noen som har de samme skoa på, sier Eir.

Ranja Hakkebo Vassli, som er Leder Markedsføring og Konseptutvikling i NTE, var den som nominerte ungdomshusene.

– Panzer og de andre ungdomsklubbene er et kjempeviktig tilbud til ungdommene, og de fortjener støtte og oppmerksomhet, sier hun. - Det at ungdommene har et trygt sted å være, med voksne som bryr seg og ser hver enkelt, betyr så mye. Jeg syns vi som er voksne må bli enda flinkere til å lytte til ungdommene, for de kan og vil så mye!

– Vi setter veldig stor pris på at de ansatte i NTE ser oss og løfter frem den jobben vi gjør, sier Eir.

Stikk innom!

På Panzer er det minst to, ofte tre, trygge voksne på jobb hver kveld. Ungdomskontaktene i Verdal har kontor vegg i vegg, og de er gjerne innom og snakker med ungdommene.

– Vi som jobber med ungdom i kommunen har et veldig godt samarbeid, og det er en trygghet at ungdommene får god oppfølging både på skolen og på fritiden, sier Eir.

Antallet ungdommer som er på Panzer varierer med vær og vind og årstider. På høsten er det mange som er innom for å bli kjent med huset. Året sett under ett er 20-30 ungdommer innom Panzer hver kveld.

– Men vi har plass til flere, sier Eir. – Ta en titt på månedsplanen vår og se om det er noe som passer for deg eller ungdommen din, eller stikk innom bare for å bli litt bedre kjent med huset. Vi gleder oss til å se deg!

Innledning

Et trygt sted å være

Julegave fra de ansatte i NTE

Stikk innom!