Små eksempler til etterfølgelse

Førsteklassingene ved Hovin skole har mye på hjertet, og kanskje særlig når de har besøk i klasserommet; slik som i dag. Tre politibetjenter, en brannkonstabel, Trygg Trafikk og NTE har kommet for å snakke med ungene om trafikksikkerhet, og da gjelder det å vise at dette er noe de kan! Sykkelhjelm og setebelte er en selvfølge for seksåringene.

– Vi kan jo dø hvis vi ikke bruker det, sier en av dem, mens klassekameratene nikker alvorlig.

Og når Barbro Formo Hanssen fra Trygg Trafikk spør elevene om de kan hjelpe henne å passe på at mamma og pappa og bestefar og lillebror og alle andre de kjenner bruker refleks, fyker 20 hender i været. Her er det mange flinke ambassadører!

NTE, Trygg Trafikk og politiet i Trøndelag har samarbeidet i mange år om å gi førsteklassingene i fylket reflekser i anledning Refleksens dag, og i år er også Gauldal brann og redning med.

– Vi syns dette er en fin måte å markere Refleksens dag på, sier Lise Musum Stangvik, som er sponsoransvarlig i NTE.

Men det skal mer til enn bare refleks for å være trygg i trafikken.

– Vi må ha på sykkelhjelm når vi sykler, sier et klokt hode på første rekke.

– Og så må vi ha på oss setebelte når vi kjører bil, sier en annen. – Og det må politiet også!

Politibetjent Audun bekrefter det elevene sier.

– Ja, både unger og voksne må ha på seg setebelte.

Og så kommer betroelsene fra ungene. Flere pappaer bruker ikke sykkelhjelm. En pappa har kjørt i over 100 kilometer. En har brukt mobiltelefon mens han kjørte, og en har vært uheldig og kjørt på både en kanin og en fugl.

– Dere kan jo være de små hjelperne våre, foreslår Audun. – Si ifra til de voksne hvis de gjør noe de ikke skal gjøre når de kjører bil.

Det nikkes ivrig i klasserommet.

– Det er veldig viktig at de voksne ikke kjører for fort sånn at de får fartsbot, mener en. – Da blir det jo mindre penger å kjøpe godteri og is for!

– Nå som det er mørkt både når dere går til skolen og når dere går hjem igjen på ettermiddagen, er det veldig viktig at dere bruker refleksene dere har fått, sier Barbro.

Det lover elevene på tro og ære - før de får danse BlimE-dansen sammen med de besøkende og klatre inn i både brannbilen og politibilen. At dette blir en skoledag de kommer til å huske lenge, er det ingen tvil om!

Hjelm og dem

Barbro

Blir sett i trafikken

Passer på de voksne

blimedansen og bilene