Ei trygg havn

Det brenner i peisen, juletreet er tent, kaffen er varm, bordene er pyntet og smilene til de ansatte er store og hjertelige. Det er hyggelig å komme inn gjennom dørene til Vardesenteret og Pusterommet på St.Olavs hospital i Trondheim - selv om rammene rundt senteret er alvorlige. I fjor besøkte nærmere 10 000 kreftrammede, tidligere kreftsyke, pårørende og etterlatte senteret. Her har de et fellesskap med andre som står i samme situasjon, og det er også et sted for veiledning og hjelp.

– Hverdagen med kreft gir mange spørsmål, og her prøver vi å finne svar på det du lurer på, sier Gunnhild Jakobsen, som er senterleder ved Vardesenteret.

Også i år har de ansatte i NTE gitt avkall på julegave fra arbeidsgiveren. I stedet gir de 100 000 kroner til fire veldedige formål som de ansatte både har nominert og har stemt på. Vardesenteret og Pusterommet får årets andre julegave, mens Løvemammaene fikk den første sjekken.

Vardesenteret ved St.Olavs hospital er et samarbeid mellom Kreftforeningen og Helse Midt-Norge. Vardesenteret er samlokalisert med Pusterommet, som er treningssenter for kreftpasienter som St. Olavs hospital driver sammen med Aktiv mot kreft.

– Vi vet at trening er viktig før, under og etter kreftbehandling, og på Pusterommet får pasientene veiledning tilpasset sitt nivå, forteller Gunnhild.

I tillegg til de to fysioterapeutene som skreddersyr treningen for pasientene, jobber Gunnhild - som både er sykepleier og har en doktorgrad i lindrende behandling - sammen med en helsefaglig rådgiver og en klinisk ernæringsfysiolog på Vardesenteret og Pusterommet. Sykdommen, behandlingen og endringer i livssituasjonen kan påvirke matlysten og evnen til å spise, og mange lurer på hva de skal gjøre for å få i seg nok og riktig mat. For å inspirere flere til å lage sunn og variert mat, arrangerer Vardesenteret blant annet matkurs. På kursplanen står også sminkekurs (for hvordan skal du egentlig sminke deg når du mister håret?), mestringskurs for både syke og pårørende og egne kurs for etterlatte.

– Målet er at vi skal gi de som besøker oss et pusterom hvor de kan tenke på noe annet enn sykdom, sier Tom Anders Stenbro, som er regionleder for Kreftforeningen i Midt-Norge.

– Det gir meg mye å være her, sier Sverre Karlsen. Han er en av de 70 frivillige som hjelper til på Vardesenteret. Minst to ganger i måneden tilbringer han dagen på Vardesenteret, og bistår så de som besøker senteret skal få en så god opplevelse som mulig. Noen ganger serverer han kaffe og en brødskive mens praten går livlig; andre ganger er det nok å være til stede i stillhet.

– Jeg jobbet som konduktør i 40 år før jeg gikk av med pensjon under pandemien, forteller han. – Overgangen fra å ha folk rundt meg hele dagen til å sitte hjemme alene, ble brå, og derfor meldte jeg meg som frivillig. Det er veldig meningsfullt å være frivillig, og jeg ser frem til de dagene jeg skal være her.

Sverre har ikke hatt kreft selv, og han har heller ingen erfaring med kreft i nær familie. Det er det derimot mange av de frivillige som har.

– Det å snakke med noen som har stått i samme situasjon og kan dele sine erfaringer, enten som kreftsyk eller som pårørende eller etterlatt, er viktig for mange, sier Tom Anders.

Hver dag besøker mellom 20 og 40 personer Vardesenteret og Pusterommet. Noen kommer for å prate, mens andre har lyst til å sitte alene med en vaffel og en kaffekopp før eller etter behandlingen sin.

– Jeg er overbevist om at vi utgjør en stor forskjell i livet til mange, sier Gunnhild. - Det er et privilegium å få møte og bli kjent med så mange - og vi har alltid plass til flere besøkende!

Her kan du bli bedre kjent med Vardesenteret og Pusterommet.

Vil du bli frivillig? Her kan du melde interesse!

Gunnhild og intro om Vardesenteret

Unikt tilbud

Kurs og aktiviteter

Verdifullt møtested

Avslutning