Synger gamle sanger om igjen

– Det fellesskapet vi har skapt sammen med de demente og deres pårørende er helt unikt, og jeg er overbevist om at vi utgjør en forskjell.

Marthe Solnes Persgaard er initiativtakeren bak Demenskoret Kor-Arti. Til vanlig jobber hun som sektorleder institusjon, rehabilitering og legetjenester for Steinkjer kommune - men demenskoret tok hun initiativ til som privatperson.

– Vi er selvfølgelig inspirert av Demenskoret som gikk på NRK, men vi har funnet vårt eget konsept, forteller Marthe.

Siden faste rammer er ekstra viktig for mange som er rammet av demens, foregår hver øving på samme måte: Først øver de, så er det kaffepause, og så avslutter de med allsang.

– Det er viktig at vi går hjem med sang i øret, smiler hun. Steinkjer kommune er med som tilrettelegger, og lar demenskoret bruke Aktivitetssenteret på samfunnshuset gratis. I tillegg har koret samarbeidet med hukommelsesteamet i kommunen for å sikre at de har et faglig fundert opplegg.

– Det der hadde vært noe for deg, sa mannen min til meg da vi så på Demenskoret på NRK. Dagen etter ble jeg spurt om jeg kunne være dirigent for demenskoret her på Steinkjer.

Siden har Grethe Spolén hatt dirigentansvaret for Kor-Arti - og hun elsker det.

– Det gir meg så mye å se hva sangen betyr både for de som har demens og de pårørende, sier hun.

Og mens Lars Hatling trakterer pianoet, styrer Grethe koret med trygg hånd. I dag er det julesanger som står på programmet, og kormedlemmene stemmer i på alt fra Glade Jul til Du og jeg og dompapen og Snømannen Kalle. Selv om de fleste har sangboka oppslått foran seg, er det ingen tvil om at både tekstene og melodiene sitter som spikret.

– Jeg kaller koret for min lille lykkepille, smiler Grethe. – To minutter med dem er alt jeg trenger før jeg har glemt at jeg egentlig var sliten etter jobb.

Over 116 000 nordmenn; litt over 2 % av befolkningen, lever med demens, og over 10 000 får demens hvert år. Demens er en fellesbetegnelse for flere ulike sykdommer som fører til endringer i hjernen. De som er rammet av demens kan få hukommelsesproblemer, vansker med språket, orienteringsproblemer og vanskeligheter med daglige gjøremål. Det er store forskjeller fra person til person hvor fort og hvordan sykdommen utvikler seg. Det er ingen medisiner som kan kurere demens, men det finnes legemidler som for noen kan forsinke utviklingen av symptomer og gi en viss bedring i en periode.

Også i år har de ansatte i NTE gitt avkall på julegave fra arbeidsgiveren. I stedet gir de 100 000 kroner til fire veldedige formål som de ansatte både har nominert og har stemt på. Tidligere har Løvemammaene og Vardesenteret og Pusterommet fått 25 000 kroner hver, og i dag er det Demenskoret Kor-Arti som får en juleoverraskelse.

Tove Berg er fagansvarlig i NTE, og hun er med som pårørende i koret. Broren hennes, Per Laurits jobbet i NTE i over 40 år før han gikk av med pensjon.

– Koret betyr mye både for de som har demens og for oss pårørende, sier hun. – Mange pårørende står i en krevende omsorgssituasjon, og de timene vi er her, er på mange måter en fristund.

Marthe nikker enig.

– Vi blir som en storfamilie, og de som har demens viser tydelig at de er glade. Det er rørende, og jeg håper inderlig vi skal klare å drive koret videre i mange år fremover. Derfor setter vi veldig stor pris på julegaven fra de ansatte i NTE.

Faste rammer

Profesjonelle og frivillige

Grethe om koret

Økning i antall demensrammede

Per Berg