Et friminutt fra sykdom

Hvert år opplever nesten 3500 barn at en av foreldrene får kreft, og rundt 700 barn og unge mister en forelder av kreft i løpet av et år. Barn og unge som har levd eller lever med alvorlig sykdom i familien, kan ha godt av å møte andre som har opplevd det samme. På Treffpunkt får barn og unge en pustepause fra sorgen sammen med andre som vet hvordan det kan føles.

– Ungene er så herlige å være sammen med, og de er så flinke til å ta vare på hverandre, sier Evelynn Skevik.

De siste 7 årene har Evelynn hatt ansvaret for Treffpunkt; først på Levanger og nå på Steinkjer. Hver tredje tirsdag tar hun imot barn og unge mellom 6 og 16 år slik at de kan finne på noe morsomt sammen. I dag er det juleavslutning med pepperkakebaking, juleverksted og selvlaget risengrynsgrøt med mandel - og stemningen blir ikke akkurat dårligere når Brede Rostad i NTE overleverer en sjekk på 25 000 kroner til Treffpunkt!

– Tenk så mye gøy vi kan finne på nå da, sier Morten på 12 år. – Og så mye godteri vi kan kjøpe, ler Lukas på 9.

Også i år har de ansatte i NTE gitt avkall på julegave fra arbeidsgiveren. I stedet gir de 100 000 kroner til fire veldedige formål som de ansatte både har nominert og har stemt på. Tidligere har Løvemammaene, Vardesenteret og Pusterommet og Demenskoret Kor-Arti fått julegaver, og i dag er det Treffpunkt Steinkjer som får en hyggelig overraskelse.

– Jeg ble så glad da Lise i NTE ringte og fortalte at vi skulle få julegave, smiler Evelynn. – Ikke bare for selve gaven, men for at noen har sett oss og den jobben vi gjør.

Lek, spill, aktiviteter og et måltid er sentralt på Treffpunkt. Bare det siste året har de vært på Laserland, gått tur til Oftenåsen, bowlet, grillet, vært på lekeplassen og lett etter påskeegg i nærområdet - men vanligvis er de i kantina de har som base og finner på ting der.

– Ungene har behov for å snakke med noen som er i samme situasjon, og de beste samtalene kommer når vi lager mat eller gjør noe sammen, sier Evelynn.

Barna som er med på Treffpunkt på Steinkjer - vanligvis rundt 9 stykker - kommer fra Snåsa i nord til Røra i sør. Mange av dem har blitt gode venner på fritiden også - som Dina og Lisa. Mens Lisa har mistet begge besteforeldrene sine, har Dinas mor hatt kreft to ganger.

– Det er fristedet mitt, dette, sier Dina. – Hvis du har en dårlig dag, har den kanskje blitt litt bedre når du drar herfra.

– Jeg elsker å være her, sier Lisa. – Jeg er så glad for at mamma leste om Treffpunkt og fikk meg til å bli med her - selv om jeg syntes det var veldig skummelt de første gangene.

Selv om det er Kreftforeningen som står bak Treffpunkt, er det et tilbud til alle barn mellom 6 og 16 år som har hatt eller har alvorlig sykdom i familien, enten det er fysisk eller psykisk sykdom.

– Uansett hva barna har opplevd, er det ofte noen likhetstrekk i sorgreaksjonene deres, forklarer Evelynn.

Frykt, sunne, søvnproblemer og konsentrasjons- og hukommelsesproblemer er vanlig, og mange har vondt i hodet eller magen. Samtidig er det viktig å påpeke at noen barn har mange og sterke reaksjoner, mens andre ikke har det. – Det er så fint å ha et sted hvor jeg ikke trenger å forklare hvordan jeg har det, fordi de andre skjønner det, sier Lisa.

Klokka har blitt 19, og Treffpunkt er over for denne gang. Ungene går hjem med mager fulle av grøt, kakebokser fulle av nybakte pepperkaker og store smil om munnen. To timer hvor de har fått være seg selv og tenke på noe annet.

Evelynn, Martine Haugen og Elin Dyrstad, som er kveldens frivillige, setter på vaskemaskina og rydder sammen restene etter juleverkstedet mens de snakker sammen om det ungene har fortalt dem.

– Vi som er frivillige her, har selvfølgelig taushetsplikt, men vi er flinke til å debrife etter hver samling, sier Evelynn. – Det er utrolig fint å få være med og gi ungene et friminutt fra sykdom og alvor.

Vil du bli frivillig på Treffpunkt? Meld interesse her!

Evelyn og tall

Aktiviteter og prat

Evelynn om hva de gjør på Treffpunkt

Gode venner

Sorgsymptomer

Lys i mørket

Bli frivillig!