Ringer i vannet

– Behovet er umettelig, men vi har satt strek på 60 i uka, sier Marthe Øyangen. – Mer klarer vi ikke å håndtere rent praktisk.

Marthe har viet livet sitt til å hjelpe andre. Da ADHD satte en stopper for studier og arbeid, fikk det konsekvenser både for lommeboka og for selvbildet.

– Jeg vet hvordan det er å ha det vanskelig, og det gir meg ekstra motivasjon til å gi det lille ekstra for å hjelpe andre, sier hun.

Det er tirsdag formiddag. I et kjellerlokale i Sollia borettslag i en sidevei til Risvollvegen, er det hektisk aktivitet. Noen av de 17 frivillige bærer inn mat fra Matsentralen, mens andre sorterer og fordeler varene i kasser. I dag er det 52 familier som skal få et kjærkomment tilskudd til kjøleskapet.

– Det hadde ikke gått rundt hvis jeg ikke hadde fått mat her, sier Kai Arne Berg.

Han er ufør og pappa til en jente på åtte år. Hver uke kjører han fra Klæbu for å hente mat.

– Se på alt som er i kassa i dag da, sier han. – Her er det sikkert varer for en tusenlapp!

Her er det brød, focaccia, mais, kjeks, pepperkakedeig og noe til søttanna; i tillegg til både frukt og grønnsaker.

– Jeg er ikke så flink til å lage mat med grønnsaker, så de gir jeg videre til naboen min som har enda mindre enn meg, sier han. – Når hun har laget mat, kommer hun med en porsjon til meg. Det er vinn-vinn for oss begge, sier han.

Også Julie, som er alenemamma for tre sønner, er her hver uke.

– Jeg husker den første gangen jeg spurte om hjelp, sier hun. – Jeg hadde ikke penger, og det var tomt i alle skapene. Jeg blir fremdeles rørt når jeg tenker på den lettelsen jeg kjente på da jeg fikk beskjed om at jeg kunne få komme hit og hente mat slik at barna mine kunne få noe å spise. Yngstemann snakker ennå om den vannmelonen han fikk den sommeren for tre år siden.

Siden Marthe stiftet Hjelp mæ å hjelpe for 10 år siden, har organisasjonen vokst jevnt og trutt. Størst har veksten vært de siste årene, og det har den også vært på hjemmebane, hvor familien til Marthe og samboeren har blitt utvidet fra to til fire. Marthe legger ikke skjul på at det har vært hektisk.

– Heldigvis trenger jeg i liten grad å forholde meg til faste arbeidstider, men kan jobbe når jeg har overskudd til det, sier hun. – Og selv om det er jeg som leder organisasjonen, er dette et lagarbeid. Jeg hadde ikke klart meg uten alle de frivillige og samarbeidspartnerne våre.

Marthe har 17 frivillige som hjelper til med matutdelingen hver uke, i tillegg til folk som bidrar en gang i blant. Felles for de frivillige er at de også vet hvordan det er å føle seg utenfor. Mange av dem er uføre eller pensjonister, og fremhever hvor viktig det er for dem å være en del av et fellesskap.

– Det betyr mye for meg å være en del av en gruppe, og å være en del av noe som er større enn oss selv, sier en av de frivillige. – Jeg tror det er viktig at det fins lokale organisasjoner som Hjelp mæ å hjelpe.

Også i år har de ansatte i NTE gitt avkall på julegaven sin fra arbeidsgiveren og heller gitt til sammen 100 000 kroner til fire ulike veldedige formål. De ansatte nominerer formål de syns fortjener å vinne, og deretter stemmer de over de ulike formålene.

Ungdomshuset Panzer, Levanger Ungdomshus, EA Ung i Inderøy, Huze Ungdomssenter på Steinkjer og Ungdomshuset Lagre' i Namsos delte de første 25 000 kronene, og i forrige uke var det LEVE - Landsforeningen for etterlatte ved selvmord som fikk 25 000 kroner. Denne uka er det Hjelp mæ å hjelpe som får julegaven fra oss.

– Det kommer veldig godt med nå før jul, sier Marthe. – Behovet for hjelp er ekstra stort nå. Vi har allerede fått inn mer enn 130 søknader om julegaver, og vi vet av erfaring at det kommer mange flere. Målet er at vi skal hjelpe 350 barn i år.

– Jeg har hørt så mye fint om Marthe og organisasjonen, og derfor nominerte jeg dem til julegave, forteller Rebecca Engen Hoff, som til daglig jobber med bærekraft i NTE. – Nå som jeg sett hva de gjør og snakket med både frivillige og de som får mat her, er jeg veldig stolt over at vi ga den ene julegaven vår til dem.

Gå inn på facebooksiden til Hjelp mæ og hjelpe

Legg matvarer i handlekurvene som står rundt omkring i ulike matbutikker

Gi grasrotandelen din

Legg en julegave under Ensomt juletre hos hotellene i Strawberry-kjeden i Trondheim

Trekk en ønskelapp på City Lade eller City Syd og kjøp en julegave noen ønsker seg

Innholdsblokk 1

Mat til familien

Kai Arne

Julie

Hjelp til jul

Innholdsblokk 3

Hvordan kan du hjelpe?