Gründere i 20 år

Kronikk av Odd-Eirik Grøttheim, administrerende direktør i NTE Telekom

Den 20. september i 2004 satt en spent gjeng fra NTE Bredbånd og forberedte seg til å dra på folkemøte på Skage Forsamlingshus. Målet med møtet var å informere om bredbåndsutbyggingen som NTE hadde planlagt på Skage og Spillum. Praten gikk livlig rundt bordet på Tinos i Namsos: Var folk modne for fiber? Forstår de hva fiberbredbånd er? Og mon tro om det kommer noen i det hele tatt - det er jo midt i elgjakta? Heldigvis var det ingenting å bekymre seg for. Forsamlingshuset var stappfullt av namdalinger og jegere, og da møtet var slutt, hadde 90 % av alle beboerne i Skage tegnet kontrakt om å kjøpe fiber.

Det ble starten på et av de største industrieventyrene i Trøndelag i nyere tid.

Det kan virke som en evighet siden her vi sitter på internett med mobiltelefonene og nettbrettene våre og ser på strømmetjenester, men det er faktisk bare 20 år siden de aller fleste av oss brukte stasjonær PC med modem eller ADSL for å komme oss på nett. Det bestemte vi i NTE oss for å gjøre noe med - til stor fornøyelse for de etablerte nettleverandørene i landet. Vi har ikke tall på hvor mange ganger vi fikk høre at fiber var en teknologi ingen kom til å trenge, og at fylkeskommunen (som eide NTE) kastet bort pengene sine. Vi var uenige - og den som ler sist, ler som kjent best.

“2004 blir et historisk år for NTE. Nå starter elektrisitetsverket sin storstilte satsing på å tilby nordtrønderne digital tv, digital radio, telefoni og superraskt internett via optisk fiberkabel” kunne vi lese i Trønder-Avisa.

Da oppslaget sto på trykk, hadde bare 19 % av alle husholdningene i Nord-Trøndelag bredbåndsabonnement; det laveste tallet av alle fylkene i landet. Det var store forskjeller mellom kommunene i fylket; og de fleste abonnentene bodde i byene og i de mest folkerike kommunene på Innherred og i Stjørdal. Namdalen utenom Namsos hang langt etter, i likhet med andre tynt befolkede kommuner i fylket. Nettopp disse skjevhetene gjorde utbygging av bredbånd til et høyaktuelt samfunnsbyggende prosjekt for NTE.

Mye har skjedd på de 20 årene siden den aller første nordtrønderen fikk fiberbredbånd fra NTE. Vi har gått fra 0 til 80 000 kunder, vi har levert fiberbredbånd fra den ytterste nøgne ø til langt inn i svarteste skogen og vi har etablert en lønnsom og solid virksomhet. Allerede i 2009 begynte vi å bygge ut fiber i Trondheim, og siden har vi bygd ut fiber både nordover og sørover fra hovedkontoret på Steinkjer. I dag har 93 % av husstandene i Trøndelag mulighet for å få 1000 Mbit/s bredbånd. Det er litt under snittet for hele landet, men så bor vi da også i Norges nest største fylke og har en spredt bosetning.

For 20 år siden hadde de fleste av oss én, kanskje to, dører inn til huset vårt. Låste vi døra når vi dro bort, var den antakelig låst da vi kom hjem. Nå, derimot, har vi mange inngangsdører. Varmepumpe, babycall, robotstøvsuger, garasjeportåpner, dørlås og overvåkningskamera - lista over elektriske apparater vi har hjemme som er koblet opp mot internett, er lang. Det gjør oss sårbare for hacking, og derfor bruker NTE stadig mer tid på å utvikle tjenester som gjør det trygt å bruke digitale verktøy. Du skal kunne leve livet ditt på nett og samtidig sove trygt om natta, vel vitende om at du har en nettleverandør som overvåker nettverk og systemer så vi kan oppdage mistenkelig aktivitet og reagere raskt på sikkerhetstrusler.

Det aller meste av det vi gjør, bruker vi skallen til, men vi jobber også mye med kunstig intelligens. Blant annet tar vi nå i bruk kunstig intelligens for å oppdage mulige feil i fibernettet. Slik sikrer vi at du alltid er på nett og alltid får ladet elbilen eller får kontakt med smarthjem-appen din, for eksempel.

Er vi da i mål? Absolutt ikke. Det skal være like enkelt å bo og jobbe i mer grisgrendte strøk av fylket vårt som i byene. Nå som vi får flere eldre og færre hender til å ta vare på dem, kan gode nettbaserte tjenester være med og bidra. For til syvende og sist handler det om å bry seg. Det er det samme omsorgsgenet som gjør at vi i NTE jobber like hardt for at alle trøndere skal få tilgang til lynraskt, stabilt og trygt fiberbredbånd. Like hardt jobbet vi for å sikre at folk alltid er på nett. En oppetid på 99,9 prosent kommer ikke av seg selv, og vi har en døgnbemannet driftssentral som overvåker nettet. Det er en sterk bidragsyter til at oppetiden på nettet vårt ligger så nært 100 prosent som det går an.

Vi hadde ikke vært der vi er i dag hvis det ikke hadde vært for eiere som hadde trua, ansatte som har stått på og kundene våre. Særlig har selgerne våre fått oppleve det beste av Trøndelag. Takk til alle som har sluppet oss inn i gangen for en hyggelig prat. Takk til deg som spanderte nystekt brød til kveldsmat, til deg som skjøv den signerte kontrakten under døra fordi du ikke ville smitte oss med influensa og takk til deg som skjelte oss huden full, men likevel signerte kontrakten fordi det var viktig å velge en trøndersk leverandør. Vi lover å fortsette kampen mot det digitale klasseskillet!

Kronikk av Odd-Eirik Grøttheim, administrerende direktør i NTE Telekom

Skage forsamlingshus

Et industrieventyr

Alltid på nett

Neste steg