Vilkår for bruk av appen Mitt NTE (2026-06)

Disse vilkårene regulerer bruk av NTE’s app kalt Mitt NTE (videre omtalt som «Appen»). Vi oppfordrer deg til å lese vilkårene og personvernerklæringen.

Vilkårene gjelder mellom NTE Marked AS («NTE»), med organisasjonsnummer 991 854 126 og adresse Sjøfartsgata 3, 7714 Steinkjer, og den som bruker Appen.

Alle referanser til «NTE», «vi» og «oss» i det følgende refererer til NTE Marked AS. Alle referanser til «du», «deg» eller «brukeren» refererer til den fysiske personen som bruker Appen.

Mitt NTE er NTE sin kundeapp som gir informasjon om spotpris og strømavtaler. Mitt NTE gir også oversikt over forbruk og faktura for strømkundene.

Dersom du ikke er strømkunde av NTE kan du fortsatt laste ned og få tilgang til Mitt NTE, men innholdet du får tilgang til er av begrenset omfang.

1.1. Tilleggstjenesten Fjutt

Hvis du har tilleggstjenesten «Fjutt» vil du kunne få sanntidsdata sendt til Mitt NTE. Fjutt er en sanntidsmåler som kobles til sikringsskapet ditt.

1.2. Plattformer

Appen Mitt NTE er utviklet for å fungere på iOS og Android, og kan lastes ned via Appstore og Google Play. Den er tilpasset ulike versjoner av disse operativsystemene og ulike telefoner, men NTE kan ikke garantere for at alle versjoner (spesielt eldre versjoner) eller alle typer telefoner vil være egnet for bruk av appen Mitt NTE. Det er også mulig å bruke Mitt NTE som en webversjon. Den er tilpasset ulike nettlesere, men NTE kan ikke garantere for at alle versjoner er egnet.

1.3. Registrering og tilgang

I Mitt NTE får du tilgang til personlig informasjon om ditt kundeforhold hos NTE. Tilgang til informasjonen krever at du autentiserer deg med BankID. Vi kobler informasjonen vi mottar fra BankID sammen med opplysninger vi har om ditt kundeforhold hos NTE, og benytter ditt fødselsnummer for å identifisere deg entydig som bruker. Når du har logget inn, vil du forbli innlogget i 90 dager før du må autentisere deg på nytt med BankID.

Dersom dine kontaktopplysninger eller navn endres, må du melde fra til NTE om dette, eller endre det selv i Mitt NTE.

1.4. Deling av tilgang til andre personer

I Mitt NTE kan du dele den informasjonen som tilgjengeliggjøres via Mitt NTE med andre brukere som har et kundeforhold med NTE. Dette gjør du ved å legge inn fødselsnummer på den du ønsker at skal få tilgang. Vedkommende må selv autentisere seg med BankID for å få tilgang til informasjonen.

Du er selv ansvarlig for å kun gi tilgang til de du ønsker at skal se din informasjon. Du er videre ansvarlig for å fjerne tilgang til personer som du ikke lenger ønsker å dele informasjonen med.

Mitt NTE vil vise informasjon innhentet fra ulike kilder. NTE garanterer ikke for at informasjonen som vises er korrekt. Brukeren kan derfor ikke utelukkende basere seg på informasjon fra Mitt NTE når det skal tas valg om f.eks. strømforbruk, strømavtaler eller kostnadsberegninger.

Forhold som kan påvirke riktigheten til den informasjonen som presenteres i Mitt NTE inkluderer, men er ikke begrenset til:

Tekniske problemer.

Mangel på strøm i sikringsskap eller til Fjutt.

Feil i kilder fra tredjeparter slik som for eksempel måleavlesninger gjennom Elhub, spotpriser fra Nordpool og feil fra leverandøren av Fjutt.

Utilgjengelighet i forbindelse med oppdateringer, tester og vedlikehold.

Appen Mitt NTE er under utvikling, og innhold, funksjonalitet og utforming kan endres. Slike endringer kan skje uten at du blir varslet. Dersom vi lanserer nye versjoner, vil dette bli opplyst via App Store og Google Play i tråd med deres standard rutiner.

Disse vilkårene vil oppdateres ved behov og kan når som helst endres av NTE. Ved endringer i vilkårene som påvirker deg på en negativ måte vil vi varsle deg minimum 14 dager i forkant. Normalt vil vi varsle om slike endringer via Mitt NTE eller SMS. Dersom du ikke aksepterer endringene, kan du stanse videre bruk av Mitt NTE.

Mitt NTE er på nåværende tidspunkt gratis for alle brukere. I fremtiden kan det være at vi ønsker å ta betalt for Mitt NTE, dette forbeholder vi oss retten til å gjøre på ethvert tidspunkt. Før vi innfører betaling vil du få mulighet til å bestille dette, eller avslutte din bruker.

Du vil ha tilgang til Mitt NTE så lenge du har et kundeforhold med oss. Du kan til enhver tid velge å avinstallere appen Mitt NTE i løpet av kundeforholdet. Dersom du ønsker å slette informasjon fra Mitt NTE, kan du gjøre det inne i Mitt NTE, eller du kontakte oss på e-post: app.support@nte.no.

Vi eier alle rettighetene til Mitt NTE. Dette inkluderer, men er ikke begrenset til, konseptet, designet, varemerkene, know-how, forretningshemmeligheter, opphavsrett og øvrige immaterielle rettigheter.

Når du benytter Mitt NTE får du en ikke-eksklusiv bruksrett til Mitt NTE, begrenset til de funksjonene som er gjort tilgjengelige for brukere til enhver tid. Bruksretten gir ikke rett til å modifisere, reprodusere, kopierer eller etterligne programvaren eller øvrige deler av tjenesten. Bruksretten gir ikke rett til å forsøke å skaffe deg tilgang til uautoriserte deler av tjenesten eller benytte tjenesten på noen måte som du med rimelighet bør forstå at kan være til skade for NTE eller andre brukere.

Du kan ikke distribuere informasjon utenfor Mitt NTE, uten avtale med oss.

Det er kun tillatt å benytte Mitt NTE for de formålene som er beskrevet i disse vilkårene. Det er ikke tillatt å utnytte Mitt NTE kommersielt uten skriftlig forhåndsgodkjenning fra oss.

Ved aksept av disse vilkårene godkjenner du at vi kan kommunisere med deg vedrørende bruk av Mitt NTE elektronisk via varslinger i app, epost eller SMS, så lenge vi har et aktivt kundeforhold.

I appen Mitt NTE kan du også aktivere varsler om tilpasset reklame som innebærer at vi kan sende varsel om tilbud eller andre annonseringer fra oss eller tredjeparter, som vi tror vil være relevant for deg.

9.1. NTE sitt ansvar

NTE påtar seg ansvar for å levere Mitt NTE som beskrevet i disse vilkårene, og i tråd med eventuell ufravikelig lovgivning. NTE vil herunder iverksette rimelige tiltak for å sikre at Mitt NTE fungerer og rette feil som etter vår vurdering er av vesentlig betydning for brukeren.

NTE er ikke ansvarlig for forhold utenfor vår kontroll slik som forhold som skyldes våre underleverandører eller force majeure (f.eks. krigsutbrudd, terror, streiker, lockout, strømbrudd og naturkatastrofer).

Siden du ikke betaler for Mitt NTE, er vårt ansvar begrenset og du kan ikke kreve erstatning fra oss for brudd på disse vilkårene. Du kan imidlertid til enhver tid velge å avslutte videre bruk av Mitt NTE.

9.2. Brukerens ansvar

Som bruker er du ansvarlig for å ikke benytte Mitt NTE eller informasjon fra Mitt NTE på noen annen måte enn det som er tillatt i disse vilkårene.

Dersom du mistenker at noen har fått urettmessig tilgang til Mitt NTE plikter du å melde fra til oss om dette. Du må videre varsle oss dersom du oppdager et sikkerhetsbrudd, f.eks. dersom du skulle få tilgang til informasjon om andre brukere uten at dette er avtalt.

Mitt NTE kan inneholde lenker til eller integrasjoner med tjenester eller nettsider levert fra tredjeparter. Disse kan være underlagt egne vilkår. Vi forsøker å kun henvise til tredjeparter vi stoler på, men tar ikke ansvar for hvordan disse tredjepartene benytter dine personopplysninger, eller om nettsidene eller tjenestene inneholder skadelig programvare eller på annen måte kan påvirke deg negativt.

Ved brudd på vilkårene kan vi stenge din tilgang til Mitt NTE, midlertidig eller permanent. Ved grove brudd kan det også få betydning for øvrige avtaleforhold du har med oss.

For å levere Mitt NTE er det nødvendig å behandle personopplysninger, herunder ditt fødselsnummer for sikker og entydig identifisering ved innlogging med BankID. Vi behandler dine personopplysninger i tråd med vår personvernerklæring som er tilgjengelig i Mitt NTE eller på nte.no

Rettighetene og pliktene som følger av disse vilkårene kan overføres fra NTE til et annet selskap, for eksempel i forbindelse med et oppkjøp, omorganisering, fusjon eller fisjon. Du kan ikke overføre dine rettigheter eller plikter til andre uten skriftlig godkjenning fra oss.

Disse vilkårene reguleres av norsk rett. Eventuelle konflikter skal først søkes løst gjennom forhandlinger. Om partene ikke oppnår enighet om en løsning gjennom forhandlinger, skal tvisten løses ved de ordinære domstoler med Trøndelag tingrett som avtalt verneting. Dersom du er en forbruker kan du imidlertid velge ditt hjemting som verneting.

Dersom du har spørsmål til disse vilkårene eller ønsker å komme i kontakt med oss, kan du henvende deg til en av kanalene oppgitt nedenfor:

NTE Marked AS

Sjøfartsgata 3

7714, Steinkjer

Organisasjonsnummer: 991 854 126

Tlf nr: 741 50 200

E-post: strom.kundeservice@nte.no

Du finner også mer informasjon og kan komme i kontakt med oss via vår kundeservice.

Vi jobber kontinuerlig med å forbedre og utvikle tjenestene våre. Dette betyr at vi av og til oppdaterer våre vilkår. Dersom vi gjør vesentlige endringer som påvirker din bruk av tjenesten, vil vi varsle deg. Mindre endringer, som språklige justeringer eller presiseringer, vil ikke nødvendigvis varsles. Datoen for siste oppdatering av vilkårene finner du alltid nederst i dokumentet, og du kan se en type: entry-hyperlink id: zCbvs3nQnk5wlR9oLKz5H.

Versjon: 2026-06

Tidligere versjon: 2025-01

Tidligere versjon: type: entry-hyperlink id: 4SI9JAa18KMHpPZVFtx3ev

MD5: c301b4ec799a195f17857daa276bd212

Vilkår for bruk av appen Mitt NTE

Vilkår for bruk av Mitt NTE

Versjon og historikk