NTEs 2024-resultat; krevende markedsforhold og fortsatt kundevekst

2024 ble et krevende år, med lavere og uforutsigbare kraftpriser. – I et år med mye uforutsigbarhet og varierende energimarkeder har vi håndtert utfordringene og posisjonert oss for videre vekst, og bidratt godt til samfunnsutviklingen. Det er gjennom 2024 også oppnådd en kraftpris som er 23% over spotprisen i markedet. Jeg er også fornøyd med at kundeveksten fortsetter, og at vi gjør det godt på ulike kundetilfredshetsmålinger, fortsetter Stav.

NTE oppnådde et resultat før skatt på 665 millioner kroner i 2024. Årets skattekostnad ble på 211 millioner kroner. Etter skatt oppnår konsernet et resultat på 454 millioner kroner. Underliggende resultat etter skatt for 2024 ble 505 millioner kroner, mot 680 millioner kroner i 2023. Endringen fra i fjor skyldes i stor grad lavere kraftpriser. Hvert år betaler NTE vesentlige beløp tilbake til samfunnet i form av utbytte, sponsing, skatter og avgifter. I 2024 var dette bidraget totalt på 558 millioner kroner.

NTE har hatt en forholdsvis lav kraftproduksjon de siste to årene. Produksjonen i 2024 ble på 3 399 GWh, mot 3 591 GWh i 2023. Normalproduksjonen i konsernet er 4 080 GWh. Sammenlignet med andre deler av landet har også strømprisene i vårt område vært forholdsvis lave. I 2024 var gjennomsnittlig spotpris 30 øre/KWh, mot 38 øre/KWh i 2023.

-NTE sitt resultat påvirkes i stor grad av hvor mye kraft vi produserer, og hva vi kan selge vår kraft for. Gjennom sommeren og helt fram til i dag så har vi opplevd lave kraftpriser i våre produksjonsområder, sier Christian Stav.

I 2024 ble den nye kraftstasjonen i Nye Nedre Fiskumfoss offisielt åpnet. Den produserer ren og fornybar energi til 50 000 trøndere. NTE jobber også med en rekke nye fornybarprosjekter, både i Namsen, Ytre Vikna, Verdalselva og i Nord-Norge. NTE kjøpte i januar 2025 også to vindparker i Tromsø kommune: Kvitfjell og Raudfjell.

Telekomvirksomheten vokser videre og har nå passert 80 000 kunder, mens kraftsalgsvirksomheten har vokst til 105 000 kunder. NTEs satsing på fiber følger planen og bidrar nå til en stor andel av konsernets resultat. I 2024 ble det bygd fiber til trønderske kunder for 284 millioner kroner. NTEs satsning på energitjenester har vært krevende. - NTE har derfor valgt å spisse satsingen mot eierskap av lokale energiproduksjonsanlegg innenfor solkraft- og nærvarmeproduksjon, sier Christian Stav. Elektrovirksomheten leverer positive tall, men opplever også et krevende marked med betydelig lavere aktivitet. Konsernets eierandel i det midtnorske strømnettkonsernet Tensio har bidratt til et solid 2024-resultat.

Endelig årsrapport for 2024 og forslag til utbytte til eierkommunene vil bli publisert etter styrets behandling av endelig årsregnskap den 30. april 2025.

For ytterligere kommentarer:

Konsernsjef Christian Stav kontaktes på 905 18 202.

Konserndirektør virksomhetsstyring og forretningsstøtte Odd Terje Rygh kontaktes på 950 48 946.

NTEs 2024-resultat; krevende markedsforhold og fortsatt kundevekst