Hjelper folk på veien

I snart 20 år har Ann Hege Nyqvist vært den første elevene møter når de kommer inn dørene hos ABES Trafikkskole i Trondheim.

– Jeg blir aldri lei, smiler hun. – Det er så morsomt å se utviklingen fra de kommer smånervøse inn til første kjøretime og til de kommer inn gjennom dørene med førerkortet i hendene.

De siste årene har rundt 900 elever tatt trafikkopplæringen sin hos ABES hvert år, og de aller fleste av dem står på førerprøven. Faktisk er bestått-tallene litt høyere enn gjennomsnittet både i Trøndelag og nasjonalt.

– Det er vi skikkelig stolte av, sier Geir Eirik Hanssen, som er eier og daglig leder hos ABES. – Vi tror det handler om at vi klarer å gi elevene en trygg og god vei til førerkortet.

Hos ABES kan du - som navnet tilsier - ta lappen i førerkortklassene A, B/BE og S - altså tohjulinger, mopedbil, bil, tilhenger og snøscooter. I tillegg til kontoret i Trondheim har de også en avdeling i Selbu, hvor Geir tilbringer mange timer hver vinter med å lære bort snøscooterkjøring.

– Jeg elsker å undervise både her i Trondheim og i Selbu, men det er noe eget med de arbeidsdagene hvor jeg får dele opplevelsen med å kjøre scooter over snødekte vidder i et fantastisk vinterlandskap sammen med entusiastiske elever, sier Geir. – Da er jeg virkelig i mitt rette element!

Og mens Geir storkoser seg ute sammen med elevene sine, holder Ann Hege og kollega Nina Jenssen Varskog fortet i Trondheim. De utgjør administrasjonen ved ABES, og har full kontroll på timene til alle de 12 trafikklærerne som jobber ved skolen. I booking- og administrasjonssystemet de bruker, TABS, kan elevene bestille og betale kjøretimer og se meldinger fra læreren sin.

– Det sier seg selv at vi er helt avhengige av å være på nett, forteller Nina.

Da ABES skulle bytte nettleverandør både i Trondheim og i Selbu, var det tre ting de var fast bestemt på:

de ville ha en trøndersk leverandør

de ville ha en kontaktperson det var enkelt å få tak i

de ville ha et lynraskt og stabilt nett

Fasiten fant de hos Stian Kilaas i NTE. Som bedriftsrådgiver har han lang erfaring med å gjøre overgangen fra den gamle leverandøren sømløs, med å hjelpe kundene å finne riktig nettpakke og med å ordne opp hvis det mot formodning blir noen problemer.

– Stian er så effektiv, smiler Ann Hege. – Det råeste var nok da vi ringte ham opp kl 20:30 en kveld og han hadde fikset det vi trengte hjelp med allerede da vi kom på jobb morgenen etter. Da ble vi imponert!

Og at det er god tone dem imellom, er det ingen tvil om.

– Vi har en veldig god relasjon, sier Stian. – Latteren sitter løst, samtidig som vi får ordnet opp hvis det er noe som ikke fungerer.

Nettopp det å skape gode relasjoner til elevene, er noe de ansatte ved ABES er opptatt av. Hit kommer et tverrsnitt av befolkningen fra 15 til 75 for å lære seg å kjøre så godt at de består førerprøven og blir trygge og reflekterte sjåfører.

– Det er viktig at det er god kjemi mellom eleven og læreren, sier Nina. – De tilbringer tross alt mange timer sammen, og det er viktig at læringsmiljøet er godt.

Trafikklærerne spiller en viktig rolle i å løfte elevene, la dem få oppleve mestring og forberede dem på hver en sving, rundkjøring og forbikjøring livet i trafikken byr på. Lærerne skal få den lille stemmen som sier “dette kan jeg” til å bli sterkere og sterkere hos elevene, og til å få dem til å tro på sine egne ferdigheter. Det er like viktig enten det er en uerfaren 16-åring eller en 40-åring som skal utvide førerkortet.

– Det er så utrolig fint å se gleden og stoltheten i ansiktet til elevene når de står med førerkortet i hånden, sier Geir. – Og når de som har trengt mer tid eller mer enn ett forsøk på oppkjøringen endelig klarer det, er det ikke fritt for at vi tørker en tåre eller to i smug. Det er i sånne øyeblikk vi skjønner hvor viktig jobben vår er.

Innledning om Ann Hege og trygghet

På hjul og belter

Må være på nett

Alltid på

Ord fra Stian

Omsorg for hverandre