Fikk gi 10 000 kroner til Kreftforeningen

Randi Utnes oppdaget klumpen i brystet ved en tilfeldighet.

– Jeg hadde tatt en dusj, og skulle smøre meg inn med fuktighetskrem da jeg kjente en klump, forteller hun. – Jeg ringte fastlegen min og fikk komme inn til ham med én gang.

Det er et år siden. Nå - etter god behandling på St. Olavs hospital og et tre uker langt rehabiliteringsopphold på Røros, er Randi symptomfri. – Men jeg har forandret meg både utenpå og inni, sier hun.

Da Vilhelmsmyr borettslag på Heimdal supplerte strømabonnementet sitt fra NTE med både tv og internett fra fra oss, ble de vår telekom-kunde nummer 70 000. For å markere det, lot vi beboerne gi 10 000 kroner til en veldedig organisasjon, og det tok ikke mange minuttene før de bestemte seg.

– Det måtte bli Kreftforeningen, sier Ragnar Utnes, som er styreleder og gift med Randi på førtiende året. – Flere i borettslaget har hatt eller har kreft, og det er bare ett år siden vi mistet en av beboerne våre til sykdommen.

– Jeg ble kjempeglad da jeg fikk beskjeden, sier Petter Spolén, som er markedsrådgiver i Kreftforeningen i Trondheim. – Siden Kreftforeningen ikke har statsstøtte, er vi helt avhengige av at folk husker på oss. Vi blir ydmyke og takknemlige hver gang noen støtter det arbeidet vi gjør.

I fjor fikk Kreftforeningen en halv milliard kroner i donasjoner. Halvparten av den summen bruker de på forskning. Det tilsvarer omtrent ⅓ av all kreftforskningen som gjøres i Norge. Og selv om 3 av 4 som får kreft i Norge i dag overlever; dobbelt så mange som for 50 år siden, viser tallene at det er behov for mer forskning:

I 2023 var det 38 000 nordmenn som fikk en kreftdiagnose. Det tilsvarer 104 stykker hver eneste dag.

Det dør 11 000 mennesker av kreft i Norge hvert år.

Statistisk sett vil ⅓ av oss får kreft minst én gang i løpet av livet.

– Så og si alle av oss kjenner noen som har eller har hatt kreft, sier Petter, som selv har førstehåndserfaring med sykdommen.

For 14 år siden fikk han beskjed av legen om å samle familien og fortelle at det ikke kom til å gå bra med ham. Heldigvis vant han over kreften, og nå bruker han arbeidsdagene sine på å fortelle om og samle inn penger til Kreftforeningen.

Bra går det også med Randi, og nå får hun behandling som reduserer risikoen for tilbakefall av brystkreft, samtidig som det reduserer risikoen for benskjørhet.

– Kreft er en stygg sykdom, sier hun. – Det var tungt å fortelle familie og venner at jeg hadde blitt rammet, og jeg sørget for at barn og barnebarn gikk til legen og sjekket at de var friske.

Randi og Ragnar inviterte også inn gode naboer for å fortelle om sykdommen.

– For meg var det naturlig å være åpen om at jeg hadde fått kreft, mens andre holder det for seg selv, sier Randi. – Kreftforeningen har mange fine tilbud det går an å delta på; for eksempel Vardesenteret på St. Olavs hospital, som er en gratis møteplass i samarbeid med Kreftforeningen for alle som er rammet av kreft. Ingen skal behøve å være alene med sykdommen sin!

Randi om kreften sin

Tallenes tale

Tall og fakta om kreft

Et sjokk