Unngå skader på elektriske apparater i tordenvær

Hvis du ikke trekker ut støpslet til de elektroniske apparatene når det lyner og tordner, risikerer du at de blir ødelagt – selv om lynet ikke slår ned hjemme hos deg. Det samme gjelder for elbilladere og nettverkskabler.

Det kan faktisk oppstå skader på det elektriske anlegget i boligen din lenge etter at tordenværet er over. Lynnedslaget fører til at det blir mer spenning i nettet enn normalt, såkalt overspenning. Dette innebærer at elektriske apparater som er koblet til strømnettet får mer strøm i seg enn det de er laget for, og dermed bli ødelagt.

I verste fall kan overspenningen føre til brann under eller i etterkant av tordenværet.

Interaktivt kart over Trøndelag som viser strømbrudd, status og beregnet tid for utbedring.

Det anbefales å trekke ut støpslet til tv-kabler, PC, bredbåndskabler, dekodere, routere og modemer, nettverkskabler og antennekabler, vaskemaskin og andre elektriske apparater.

For å unngå at hjemmesentralen kneler, bør du altså koble den fra. Det gjelder også om du har en mediakonverter (en hvit, liten boks det står HET3012 på).

Et godt tips kan være å ta et bilde av hvordan ting var koblet sammen, slik at du kjapt og enkelt kan koble dem tilbake når uværet er over!

Og selvsagt: Så snart du ser en værmelding som den til høyre her – lad opp alt av duppedingser og utstyr i tilfelle strømmen går.

Har du elbil, bør du trekke ut ladekabelen mens tordenværet herjer. I dag er det krav om overspenningsvern når du setter opp en ladeboks, men siden kravet er ganske nytt, er det ikke alle som har det i anleggene sine.

Et overspenningsvern er heller ingen 100 prosent garanti mot skader i bilens elektronikk, så det beste rådet er å ikke lade bilen i tordenværet.

Det er ikke alltid like lett å oppdage skader på det elektriske anlegget. Noe er lett synlig, som misfarging eller brente flekker på de elektriske apparatene. Du kan også kjenne at stikkontakter og ledninger blir varme eller at det lukter svidd.

At sikringer og lyspærer går i tide og utide etter et tordenvær kan også være en indikasjon på at noe er galt.

Vet du hvorfor du kan se lynet før du hører tordensmellet? Det er fordi lys beveger seg raskere enn lyd. Du kan også finne ut hvor langt unna uværet er: Tommelfingerregelen er at lynet er en kilometer unna hvis det går tre sekunder fra du ser lynet til du hører lyden.

Innledning brødtekst

Tips og triks

Ikke glem elbilladeren!

Hvordan ser jeg at noe er galt?