Laksesklie skal gi flere og større laks i Namsen

Nye Nedre Fiskumfoss er et elvekraftverk i Namsen, og er det største vannkraftprosjektet i Trøndelag siden 1990-tallet. Kraftverket ligger ved Harran, hvor NTE har produsert kraft siden 1946. Etter 70 års drift var det gamle kraftverket modent for fornying, og vi startet arbeidet med et nytt.

Elva Namsen er kjent for en av Norges største bestander av laks, og laksefisket betyr svært mye for dalføret. Da vi startet prosjekteringen av det nye kraftverket, var arbeidsordren derfor "Mer laks og mer kraft".

Sammen med svært dyktige fagmiljøer fikk vi designet et kraftverk som hensyntar nettopp dette. Vi har bygd et kraftverk helt uten nye synlige naturinngrep – samtidig som vi henter ut 38 prosent mer kraft!

Vannkraftverket er altså spesielt tilpasset behovene til fisken. Blant annet er turbinene designet med tanke på fiskevelferd og -overlevelse. Utvandrende laks kommer seg trygt og godt forbi kraftverket gjennom den nye utvandringstunnelen, eller laksesklia, som vi liker å kalle den.

På bildet over er utløpet av sklia markert.

Det har vært laksetrapp i Nedre Fiskumfoss i flere tiår, noe som har gitt gode resultater. Fisken bruker trappa til å komme opp den 39 meter høye fossen for å finne gode gyteplasser til seg og sin partner. Etter at laksen er ferdig med gytingen, skal den igjen vandre ut til havs.

Siden storprosjektet Nye Nedre Fiskumfoss bruker mer vann enn det gamle kraftverket, trenger villaksen også litt hjelp nedover igjen.

For å sikre at fisken skal komme trygt ned forbi fossen, har vi konstruert og bygd en egen vannsklie i en tunnel til fisken. Vannsklia er ei stor elv, der det faktisk renner 6500 liter vann per sekund, som går i en tunnel dypt inne i fjellet forbi kraftverket. Når sklia treffer elva igjen, avsluttes den i en spektakulær foss i kulpen nedenfor kraftverket (se bildet nederst i saken).

For å finne ut om tiltakene vi har gjort for fisken faktisk fungerer, har vi videoovervåket fiskens vandring på ulike punkt i elva. Bilder fra nedvandringstunnellen viser at både småfisk og stor laks bruker sklia. I tillegg overvåker vi fisketrappa, slik at vi også ser hvor mange fisk som faktisk kommer opp fossen.

Forhåpentligvis vil vi i årene som kommer se at stadig flere – og større – laks og sjøørret kommer opp Namsen!

Lakseomsorg – en forutsetning for kraftutbygging

Slik fungerer sklia

Allerede lovende resultater