Mekking og mestring

Øynene til 14 år gamle Ahmad stråler etter at han har prøvd sveiseapparatet for første gang i sitt liv. Læremester Børge er om mulig like glad.

– Jeg blir like rørt hver gang, sier han. – Det å vite at ungdommene våre går hjem og har opplevd mestringsfølelse, er mye av motivasjonen til at jeg er med i DRIVE.

Hver onsdag ettermiddag slår Børge og Monica på lyset i DRIVE-senteret på Børseth gård på Ler. Ikke lenge etter kommer bilen til Jo Nordbø opp bakkene og parkerer foran inngangen. Etter at han kjørte hjemmefra, har han plukket opp ungdommene som tilbringer tre timer hver onsdag sammen her. I tillegg til Ahmad, er 15 år gamle Julian med i bilen, og de strener inn dørene og hilser på Monica og Børge.

– Hva skal vi i dag?, spør de. – Og hva er det til mat?

Etter at Knut Ove Børseth ble europamester i rallycross, ble han kontaktet av ungdommer som manglet et team å være en del av. Samtalene han hadde med ungdommene, inspirerte ham til å starte Kjør for livet; som i 2021 byttet navn til DRIVE. Målet var å redusere utenforskap og skape mestringsfølelse gjennom å invitere ungdommer inn i en motor- og mekkeklubb. Ungdommene ble delt inn i små team hvor alle ble sett av lokale, trygge voksenpersoner.

– Jeg kunne ingenting om å mekke da jeg kom hit, sier Julian. – Nå som jeg har lært det, syns jeg det er skikkelig artig!

Julian og Ahmad er to av en gruppe på fem. I dag er det mye sykdom i gruppa, og det betyr mer pizza og mer tid med de voksne på de som er her. Mens Ahmad lærer seg å sveise, fortsetter Julian med vinkelsliperen på en crosskart. Etterpå varter Monica opp med rykende fersk hjemmelaget pizza. Det å sitte rundt et bord og spise sammen, er også en viktig del av kveldene. Her kan gruppa snakke sammen om hva som har skjedd siden sist og bli bedre kjent med hverandre og med de voksne.

– Vi vil at ungdommene skal glede seg til å komme hit, sier Jo.

Han er utdannet pedagog, har ansvaret for opplegget på onsdagene og er også fagansvarlig for de andre klubbene i DRIVE-familien. Flere av ungdommene som kommer til DRIVE, mangler ofte trygge rammer, og har i varierende grad opplevd tunge perioder med utenforskap, negativt tankekjør og en følelse av meningsløshet. De tre timene hver onsdag får de oppleve hva det vil si å ha lagkamerater, og de får en tilhørighet de kanskje ikke har hatt før.

Ungdommene som tilhører DRIVE-klubben på Ler, kommer fra to skoler i Trondheim, og det er kommunen sammen med IMDi (Integrerings- og mangfoldsdirektoratet) som betaler for at de skal få dette tilbudet. Ungdommene kan i utgangspunktet være hos DRIVE i et år, men i enkelte tilfeller kan perioden forlenges. Det er venteliste av ungdommer som vil prøve det DRIVE tilbyr.

DRIVE er en mekkeklubb hvor ungdommene får lære nye ting og kjenne at de mestrer. Noen av dem er interessert i mekking når de kommer hit, mens andre prøver det for første gang.

– Alt her er nytt for meg, sier Ahmad. – Jeg får ikke prøvd noe av dette på skolen.

For mange blir mekkinga en døråpner til en lidenskap de ikke visste at de hadde i seg. Det at de må lære seg å bli en gjeng som jobber sammen, er en viktig tilleggsdimensjon.

– Det er nyttig kunnskap for alle, det; både på skolen og i arbeidslivet, mener Jo.

Og etter at ungdommene har mekket, spist og pratet, venter gulrota: Kjøring!

Når været og føret tillater det, får ungdommene kjøre på ATV-og crossbanen som ligger i tilknytning til gården. I dag derimot, er det for glatt, så da lokker de ansatte guttene med at de kan kjøre utenfor lokalene. Verken Ahmad eller Julian kunne kjøre ATV da de kom hit, men syns ikke det var vanskelig.

– Jeg har kjørt mye bilsimulator med gaming-ratt hjemme, men det er mye morsommere å kjøre på ordentlig, sier Julian.

– Jeg er skikkelig imponert over hvor raskt de lærte både kjøringa og mekkinga, sier Børge.

Også i år har de ansatte i NTE gitt avkall på julegaven sin fra arbeidsgiveren og heller gitt til sammen 100 000 kroner til fire ulike veldedige formål. De ansatte nominerer formål de syns fortjener å vinne, og deretter stemmer de over de ulike formålene.

Den første julegaven på 25 000 kroner ble delt mellom Ungdomshuset Panzer, Levanger Ungdomshus, EA Ung i Inderøy, Huze Ungdomssenter på Steinkjer og Ungdomshuset Lagre' i Namsos, mens LEVE - Landsforeningen for etterlatte ved selvmord og Hjelp mæ å hjelpe begge har fått 25 000 kroner hver. Denne uka er det DRIVE Norge som får julegaven fra de ansatte i NTE.

Sandra Dullum i NTE, som selv har en sønn som driver med motorsport, har kjent til DRIVE helt siden de het Kjør for livet.

– Motorsport er en veldig inkluderende og trygg idrett, sier hun. – Jeg er overbevist om at gutta som er her nå kan få stor nytte av det de lærer her hvis de vil fortsette å kjøre.

Børge er enig - og han er en mann som vet hva han snakker om. Ikke bare kjører han mye selv, men han har vært mekaniker for to rally-generasjoner Solberg de siste 40 årene.

– Det at ungdommene kan komme til et sted som DRIVE og få prøve noe nytt, gjør meg glad langt inn i hjerterota, sier Børge. – De både lærer og utvikler seg så mye i løpet av den tiden de er her at de nesten ikke er til å kjenne igjen når de går ut døra her for siste gang. Jeg er overbevist om at tiden de er her gjør det enklere for dem å ta gode valg for seg selv.

Vil du vite mer om DRIVE? Her finner du mer informasjon om DRIVE.

Innholdsblokk 1

Ser hver enkelt ungdom

Ungdom sveiser på en bil

Innholdsblokk 2

Full fart

Trygghet og spenning

Trygghet og spenning 2