Slik fungerer nettleiemodellen

Nettleia kommer i tillegg til selve strømforbruket og de offentlige avgiftene. Det er nettselskapet ditt som har ansvaret for nettleia. De fleste kunder i Trøndelag har Tensio. Bor du utenfor Trøndelag og er usikker på hvilket nettselskap du har, kan du se på den siste strømfakturaen din.

Enkelt forklart er nettleiemodellen konstruert slik at du må betale mer i nettleie hvis du bruker mye strøm på én gang. Målet er å kutte toppene i forbruket vårt og utnytte kapasiteten i strømnettet bedre.

Det blir altså dyrere hvis du for eksempel bruker vaskemaskina og tørketrommelen samtidig som du lager middag og lader elbilen. Klarer du å spre strømforbruket ditt utover både dagen og uka, vil du betale mindre i nettleie.

Pass på forbrukstoppene!

Nettleia er delt i to. Den ene delen kalles kapasitetsleddet og fungerer slik:

Nettselskapet tar utgangspunkt i de tre timene på tre ulike dager hvor strømforbruket ditt er høyest. Snittet av disse tre timene plasserer deg i en trappetrinnsmodell som bestemmer hvor mye du skal betale.

For et lavest mulig kapasitetstrinn, bør du altså unngå å bruke veldig mye strøm samtidig. "Trappa" går fra 1 til 5, og det kan være lurt å følge med på om du går opp eller ned. Skulle du havne på et høyere trinn en måned, har du mulighet til å flytte til et lavere trinn neste måned. Det vil si at du hver måned starter med blanke ark!

Du kan se strømforbruket ditt og forbrukstoppene dine i Mitt NTE-appen.

Andre priser på natta

Den andre delen av nettleia kalles energileddet. Energileddet avregnes etter strømforbruk i kilowattimer (kWh). I tillegg vil summen på fakturaen din påvirkes av når på døgnet forbruket skjer. Hos flere nettselskap er nemlig strømmen billigere mellom klokka 22 og 06.

Det er med andre ord penger å spare ved å flytte noe av strømforbruket til andre tidspunkt på døgnet!

Last ned appen Mitt NTE og få full oversikt:

Lad elbilen om natta

Har du elbil, lønner det seg å lade elbilen sakte og på natta, når du ikke bruker mye strøm på mye annet.

De aller fleste elbilene har mulighet for utsatt eller planlagt lading enten i bilen eller i appen hvor du programmerer ladingen.

Les mer om våre hjemmeladere.

Vil du vite mer? Har du spørsmål om nettleiemodellen, anbefaler vi deg å se på nettsidene til nettselskapet ditt.

Innledning

Kapasitetsleddet

Energileddet

Elbillading