Spar strøm i sommer!

Nå står sommerferien for døren, og forhåpentligvis venter mange fine dager utendørs. Enten du skal være hjemme, reise bort eller tilbringe tid på hytta, er det ingen grunn til å bruke mer strøm enn nødvendig. Her er våre beste tips til hvordan du kan spare strøm i sommer:

Skru ned temperaturen i varmekablene en grad eller to – eller kanskje enda mer hvis du reiser bort. Ikke fall for fristelsen til å slå varmekablene helt av! I tillegg til å varme gulvene, bidrar nemlig varmekablene til å tørke opp fukt på gulvene.

Når sommernatta er lys nok, er det ingen vits i å tenne utelampene. Det er penger spart på å ikke gjøre noen verdens ting, det!

Skru av lyset på rom du ikke er på, eller unngå å slå det på i det hele tatt. Når sola skinner og verden er lys nok fra før, er det kanskje ikke nødvendig å slå på lyset på stua når du skal se TV?

Ut og kjøre elbil i sommer? Det er ofte smartest å lade sakte gjennom natta, når bilen likevel står parkert i mange timer. Da kan du utnytte timene med lavere priser og våkne til fulladet bil.

Små grep kan gi lavere nettleie: Unngå å bruke mange strømkrevende apparater samtidig, og fordel heller forbruket utover dagen.

Står varmeovnene på i sommervarmen? Skru dem ned eller slå dem av. Visste du forresten at du sparer ca 5 % av oppvarmingskostnadene for hver grad du senker innetemperaturen!

Nå trenger du kanskje ikke å dusje i så varmt vann som det du er vant til resten av året? Og drar du på ferie, kan du gjerne skru ned varmtvannsberederen. 65 grader er nok til å hindre bakterievekst i berederen.

Flytt tørkestativet ut i stedet for å tørke klærne i tørketrommelen.

Skal du reise bort? Husk å trekke ut støpselet til elektriske husholdningsapparater som tv, vannkoker og laderen til den elektriske tannbørsten. Da bruker du både mindre strøm og reduserer sjansene for brann!

Bruk strømsparing som en unnskyldning til å grille så ofte som mulig! Grillmat er jo tross alt noe av det aller beste med sommerhalvåret.

La oppvasken lufttørke i stedet for å bruke tørkeprogrammet på oppvaskmaskina. Den varme sommerlufta er god til mye – også å tørke våte kopper! Åpne døra til maskina på gløtt når vaskeprogrammet er ferdig, så tørker koppene på et blunk!

Planlegg høsten. Bor du i et eldre hus, kan du jo vurdere etterisolering og eventuelt nye dører og vinduer? Dårlig isolasjon, gamle vinduer og utette lister gjør at du bruker unødvendig mye strøm på å holde boligen varm.

PS! I appen Mitt NTE kan du følge med på strømprisene og se hvor mye strøm du bruker. Gjør det til en vane å stikke innom appen med jevne mellomrom og se om du kan justere strømforbruket ditt!

Innholdsblokk