Spar penger på å lade elbilen saktere

Majoriteten av elbilister lader allerede bilen sin på kvelden eller på natta; når strømprisen vanligvis er på sitt laveste. Med den nye nettleia vil det i tillegg lønne seg å lade bilen sakte.

Hvorfor bør du lade sakte?

Litt forenklet kan vi si at den nye nettleiemodellen belønner de som bruker lite strøm på én gang.

En del av nettleia; det såkalte kapasitetsleddet, regnes ut fra hvor mye strøm du bruker samtidig. Tensio og de fleste andre nettselskapene tar utgangspunkt i de tre timene på tre ulike dager hvor strømforbruket ditt er høyest. Snittet av disse tre timene plasserer deg i en trappetrinnsmodell som bestemmer hvor mye du skal betale.

Vil du ha lavest mulig forbrukstopper, er det lurt å lade bilen sakte. Jo saktere du lader, desto mindre strøm bruker du samtidig, og desto lavere blir forbrukstoppene dine. Ved å lade på lavere effekt, jevner du rett og slett ut forbruket ditt.

Den andre delen av nettleia kalles energileddet, og henger sammen med strømforbruket ditt. Som et incentiv til å flytte ladingen til natta, vil nettleia være billigere på kvelden og natta. Fra før vet vi at spotprisen på strøm også vanligvis er lavere i det samme tidsrommet. Derfor er det lurt må flytte ladingen til natta; både fordi spotprisen på strøm og nettleia er billigere, og fordi du uansett ikke bruker strøm på så mye annet nattestid og derfor hjelper til å holde forbrukstoppene nede.

Lad sikkert!

Vi anbefaler at du følger anbefalingene fra Direktoratet for samfunnssikkerhet og beredskap og lader med en ladeboks; ikke stikkontakt.

Dette er særlig viktig når du lader på natta.

Slik setter du ned ladehastigheten

Gjennom smartladeren

Zaptec

Har du Zaptec-lader, justerer du ned effekten inne i Zaptec-portalen under Installasjoner.

Etter hvert kommer det også en mulighet til å gjøre det i Zaptec-appen.

Easee

Hos Easee kan du justere inne i Easee-appen.

Åpne Easee-appen på telefonen din

Sveip ned og velg Anleggsinnstillinger

Scroll ned til Strøm og trykk på Ladestrøm. Her finner du strømgrensen som gjelder for ladingen din i dag; for eksempel 25A.

Trykk Rediger øverst i høyre hjørne

Juster ladestrøm ned til det nye nivået; for eksempel 12A.

Trykk Lagre

I bilen/appen til bilen

De aller fleste elbilene har mulighet for utsatt eller planlagt lading enten i bilen eller i appen du programmerer ladingen i. Det betyr at du ikke trenger å gjøre endringer på selve laderen.

Sjekk i appen eller på hjemmesiden til billeverandøren din.