NTE har signert avtale om kjøp av Kvitfjell og Raudfjell

- Dette er en viktig milepæl for NTE. Dette styrker vår posisjon i Nord Norge og prisområdet NO4, hvor vi allerede har mesteparten av vår vannkraftproduksjon. Gjennom oppkjøpet vil vi ta en ledende posisjon også innen landbasert vind i landsdelen, sier konsernsjef Christan Stav i NTE.

Mer fornybar energi er en forutsetning for fremtidig lokal industrivekst og overgangen til fornybarsamfunnet. - Ved å kjøpe disse parkene, rigger vi oss for videre vekst. Det er vårt ansvar å bidra til produksjon av mer fornybar energi, og vindkraft på land er den eneste energiformen som kan sikre dette raskt nok og i stort nok omfang, sier Stav.

Å kombinere produksjon av vindkraft og vannkraft gir fordeler. Vindkraft kan produsere mye energi når det blåser, mens vannkraft kan lagre energi og produsere strøm når det er mindre vind. - Det gir en stabil og pålitelig energiforsyning. I tillegg vil verdien av vannkraften øke, ettersom den i større grad kan benyttes i de periodene vindkraften ikke gir nok tilgjengelig kraft til markedet. Dette gir bedre lønnsomhet, sier konsernsjef Christian Stav.

NTE har lang erfaring med vindkraft, og har bidratt til å utvikle flere vindparker i Trøndelag, med totalt mer enn 500 MW installert effekt. – Vi er en langsiktig og ansvarlig eier, med over 100 års erfaring fra utbygging og produksjon av fornybar energi. Vi legger vekt på åpenhet og dialog med alle som berøres av parken, sier Stav.

Det blir ingen endring i driften av parkene. Avtalen med de lokale aktørene som gjør dette i dag, videreføres.

Oppkjøpet påvirker ikke NTEs utbyggingsplaner i Trøndelag. Før kjøpet er formelt gjennomført, og vindparkene overføres til NTE, må det godkjennes av NVE og Konkurransetilsynet.

NTE – nøkkelfakta 2023

Årsproduksjon: 4,1 TWh vannkraft

Produksjon i Trøndelag (NO3) og Nord-Norge (NO4)

Omsetning 5,4 MRD

Ansatte: 570

Eid av 19 kommuner i Trøndelag

NTEs virksomhetsområder: produksjon av fornybar energi, telekom, elektroinstallasjon, nettvirksomhet, kraftsalg og energitjenester.

Raudfjell og Kvitfjell vindparker

Ligger på Kvaløya utenfor Tromsø

67 x Siemens Gamesa SWT-DD-130 4.3 MW

288 MW installert effekt

Årsproduksjon 750 GWh

Selger: Tysk pensjonsfond (66.7%) og Siemens Financial Services (SFS) (33.3%)

Rådgivere for NTE i forbindelse med transaksjonen: SpareBank 1 Markets, Norconsult, Multiconsult, Advokatfirmaet Wiersholm og EY

Kommunikasjonsdirektør Inge Bartnes Tlf. 952 36 748 (mobil) E-mail: inge.bartnes@nte.no

NTE har signert avtale om kjøp av Kvitfjell og Raudfjell vindparker