Bruker du mye strøm i jula?

Noterer du noen av tipsene våre på den allerede lange lista over alt som må gjøres, kan du spare deg noen kroner.

Varmt i huset?

For mange er jula ensbetydende med å treffe folk. I stedet for at alle skal sitte litt for varme i finklærne, kan du skru ned varmen på varmepumpa, panelovnen og gulvvarmen en grad eller to for å få en mer behagelig temperatur!

Blir det varmt eller dårlig luft, anbefaler vi å sjokklufte: Åpne dører og vinduer og luft ut i 5 minutter. Hvis du lar vinduet stå på gløtt, kjøler du ned gulv, tak og vegger og må bruke mye mer strøm på å få det varmt igjen.

Varmtvann

Har ungdommene kommet hjem til jul, går det antakelig med mer varmtvann. 20 % av all strømmen vi bruker, går til å varme opp varmtvann. Rekker du ikke å skaffe deg sparedusj før jul, kan du jo pent anmode dem om å dusje litt kortere (for eksempel skru av vannet mens de såper seg inn) eller å dusje i litt kaldere vann?

Vask fulle maskiner

Med flere folk i huset, blir det også flere skitne kopper og flere sure sokker å vaske. Trøst deg med at det er mye mer økonomisk å fylle opp både vaskemaskina og oppvaskmaskina! En halvfull oppvaskmaskin bruker nemlig like mye strøm som en proppfull maskin!

Siden mange av oss ikke sover bort julenatta, men tvert imot sitter oppe ut i de sene nattetimer, kan du med god samvittighet sette på både vaskemaskin og oppvaskmaskin på kveldstid. Og fordi nettleia er billigere etter kl 22, hjelper også det til på strømregninga! Her kan du lese mer om hvordan nettleia fungerer.

Leser du bruksanvisningen på maskina din, kan det hende du finner et program som bruker mindre strøm enn det du vanligvis bruker. Se for eksempel etter ECO-modus. Vasker du på 50/55 °C i stedet for 65 °C, bruker du faktisk 10-20 % mindre strøm per vask!

På hytta i jula?

Reiser du på hytta i jula, er det penger å spare på å skru ned temperaturen hjemme. Fyrer du på hytta, trenger du ikke å fyre for kråkene hjemme!

Husk å skru av alle lys, så hver en krok blir mørk før dere drar. Utelysene kan du med fordel la stå på, men det kan være lurt å ha skumrings- eller bevegelsessensor. Lusker det folk med onde hensikter rundt huset ditt, er det mye vanskeligere for dem å bryte seg inn i huset ditt hvis du har på utelysene.

Skaff deg kontroll

Første bud når det gjelder å spare strøm, er å få oversikt over hvor mye strøm du faktisk bruker. Den oversikten får du i appen Mitt NTE.

Der kan du også se beregnet strømkostnad, nettleie og strømstøtte hittil i måneden. I tillegg kan du få pushvarsel dersom strømprisen blir høy.

PS: Visste du at julaften mellom kl 16 og 17 er den timen i året privatkunder i Trøndelag bruker mest strøm?