Takk for kulturopplevelsene!

For kultur er en viktig faktor for trivsel og bolyst i både små og større lokalsamfunn. Kulturopplevelser har selvsagt en verdi i seg selv, men en utvidet verdi er at vi skaper og opplever ting sammen.

Sommeren 2025 ble ekstra varm – i flere betydninger av ordet. Ildsjeler, lag og arrangører over hele fylket sørget for at publikum ble underholdt på beste vis: Hender i været og allsang på Steinkjerfestivalen, Namsosfestivalen og Festningen i Trondheim – balsam for ører og sjel på Musikkfestdagan i Grong og Trondheim kammermusikkfestival, bare for å nevne noen av de musikalske opplevelsene.

Spel og teater har sterke tradisjoner i Trøndelag, og der det var alvor og historie i Spelet om Heilag Olav og Det brinn på kvart fjell, trakk ultralokal humor tusenvis av folk til Pe-Torsa i Lierne.

For å illustrere at tilbudet til publikum er svært variert, kan vi også nevne villmarksfestivalen Snåsa Game Fair, Ti på topp Verdal og Pride i Steinkjer og Neadalen.

Dette er bare noen av arrangementene vi har vært så heldige å ha samarbeidet om. Alle er de møteplasser for både lokale og tilreisende, og alle bidrar de til å gjøre regionen rikere.

Et levende kulturliv skaper ringvirkninger i samfunnet rundt – også for næringslivet. Kulturliv og næringsliv har en felles interesse av lokalsamfunn der det er godt å leve og fint å samarbeide.

Takk til arrangører og til publikum for nok en herlig kultursommer! Nå er det bare å glede seg til First Lego League i Trondheim, Hilmarfestival i Steinkjer og NM i rattkjelke i Beitstad.

Del 1

Del 2

Del 3 med bilde