Blir sett i høstmørket

De 25 førsteklassingene ved Sakshaug skole i Inderøy sitter som tente lys og ser på når Frode Skjervø, regionleder i Trygg Trafikk i Trøndelag, lyser på politibetjent Hanna for å vise at hun har reflekser både foran og bak.

– Når dere kommer hjem, kan dere gå inn på et mørkt rom og lyse på refleksen, så ser dere hvor godt den lyser opp, foreslår Frode.

NTE, Trygg Trafikk og politiet i Trøndelag har samarbeidet i mange år om å gi førsteklassinger reflekser i anledning Refleksens dag som markeres den tredje torsdagen i oktober.

– Vi syns dette er en fin måte å markere refleksens dag på, sier Victoria Waage Pedersen, som er sponsoransvarlig i NTE.

For førsteklassingene på Sakshaug er det ekstra viktig å ha på seg refleksvest til og fra skolen. Etter raset som gikk ved Nesvatnet i Levanger i august, ligger skolen deres tett på omkjøringsvegen som lastebiler og trailere blir bedt om å kjøre.

– Vi snakker mye om hvor viktig det er å ha på seg refleks på veg til og fra skolen, særlig siden det er mye mer trafikk nå, sier Julia Sivertsen, som er en av lærerne til førsteklassingene.

Og når Frode spør hvor mange av ungene som bruker refleks, går alle hendene i været.

– Så bra, sier han. – Da er dere mye flinkere enn de voksne!

Tall fra Trygg Trafikk viser nemlig at under halvparten av voksne bruker refleks i mørket. Det er ikke godt nok. Det å bruke refleks er en enkel måte å bli sett på, og de ekstra sekundene du er synlig for bilistene, kan være forskjellen mellom liv og død.

Men det skal mer til enn bare refleks for å være trygg i trafikken.

– Vi må ha på sykkelhjelm når vi sykler, sier et klokt hode på første rekke.

– Og så må vi ha på oss setebelte når vi kjører bil, sier en annen. – Og det må politiet også!

Politibetjent Audun bekrefter det elevene sier.

– Ja, både unger og voksne må ha på seg setebelte.

Og så kommer betroelsene fra ungene. Flere pappaer bruker ikke sykkelhjelm. En pappa har kjørt i over 100 kilometer. En har brukt mobiltelefon mens han kjørte, og en har vært uheldig og kjørt på både en kanin og en fugl.

– Dere kan jo være de små hjelperne våre, foreslår Audun. – Si ifra til de voksne hvis de gjør noe de ikke skal gjøre når de kjører bil.

Det nikkes ivrig i klasserommet.

– Det er veldig viktig at de voksne ikke kjører for fort sånn at de får fartsbot, mener en. – Da blir det jo mindre penger å kjøpe godteri og is for!

Blir sett i høstmørket

Trygge på skoleveien

Trygge på skoleveien

Passer på de voksne